Všeobecne záväzné nariadenie obce Pastovce č. 4/2021

o miestnom poplatku za komunálne odpady

a drobné stavebné odpady

Obec Pastovce, Obecné zastupiteľstvo v Pastovciach v zmysle § 4 ods. 3 písm. c) , § 6 a § 11 ods. 4 písm. d), e) a g) zákona č. 369/1990 Zb. o obecnom zriadení v znení neskorších zmien a doplnkov a v súlade s § 77 až §83 a súvisiacich ustanovení zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov

sa uznieslo na vydaní tohto

všeobecne záväzného nariadenia Obce Pastovce.

**§ 1**

**Úvodné ustanovenie**

Základné náležitosti o miestnom poplatku za komunálne odpady a drobné stavebné odpady sú ustanovené v § 77 až 83 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Základné ustanovenie**

Obec Pastovce týmto VZN ukladá s účinnosťou od 1. januára 2022 miestny poplatok za komunálne odpady a drobné stavebné odpady.

**§ 3**

**Predmet úpravy VZN**

1. Predmetom tohto všeobecne záväzného nariadenia je určenie náležitosti miestneho poplatku za komunálne odpady a drobné stavebné odpady podľa splnomocňovacieho ustanovenia § 83 zákona č. 582/2004 Z. z.
2. Toto všeobecne záväzné nariadenie upravuje:
3. stanovenie sadzieb poplatku v nadväznosti na zavedený zber odpadu
4. určenie spôsobu vyrubenia a platenia poplatku
5. stanovenie podmienok pre vrátenie, zníženie a odpustenie poplatku.
6. Pre účely tohto VZN sa zdaňovacím obdobím poplatku rozumie kalendárny rok.

**§ 4**

**Sadzby poplatku**

1. Obec Pastovce stanovuje sadzbu poplatku **0,07397 €** za osobu a kalendárny deň, t.j. **27,- €** na kalendárny rok.

2. Obec Pastovce stanovuje sadzbu poplatku za kilogram drobného stavebného odpadu bez obsahu škodlivín vo výške **0,07 €.**

**§ 5**

**Postup obce pri vyrubení poplatku a splatnosť poplatku**

* + 1. Obec v zmysle § 81 zákona č. 582/2004 Z.z. vyrubuje poplatok rozhodnutím - platobným výmerom na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.
		2. Obec môže určiť platenie poplatku v splátkach, pričom splátky poplatku sú splatné v lehotách určených obcou v rozhodnutí, ktorým sa vyrubuje poplatok.
		3. Poplatok od poplatníka v ustanovenej výške pre obec vyberá a za vybraný poplatok ručí

a) vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,

b) správca, ak je vlastníkom nehnuteľnosti štát, vyšší územný celok alebo obec (ďalej len „platiteľ“). Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku ručí platiteľ.

* + 1. Poplatok za drobný stavebný odpad zaplatí poplatník obci do 10 dní odo dňa odovzdania drobného stavebného odpadu, v hotovosti v pokladni obce alebo prevodom na účet obce. Pi odovzdaní drobného stavebného odpadu si poplatník prevezme vážny lístok s jeho identifikačnými údajmi (meno, priezvisko, adresa trvalého alebo prechodného pobytu, číslo OP) s údajom o hmotnosti odovzdaného drobného stavebného odpadu, ktoré bude podkladom pre zaplatenie poplatku.

**§ 6**

**Vrátenie poplatku**

1. Obec vráti poplatok alebo jeho pomernú časť poplatníkovi na základe písomnej žiadosti, ak mu zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti.
2. Podmienky pre vrátenie poplatku alebo jeho pomernej časti sú:
3. poplatník nesmie byť dlžníkom obce
4. musí zaniknúť dôvod spoplatnenia (napr.: zrušenie trvalého resp. prechodného pobytu, zánik práva užívania nehnuteľností a pod.)

**§ 7**

**Náklady na zbernú nádobu na zmesový komunálny odpad**

Náklady na zbernú nádobu na zmesový komunálny odpad znáša pôvodný pôvodca odpadu. Pôvodný pôvodca odpadu pri prevzatí zbernej nádoby na zmesový komunálny odpad uhradí v hotovosti do pokladne obce len sumu, ktorá je vo výške skutočne vynaložených nákladov na 1 ks zbernej nádoby, ktoré obec vynaložila pri jej obstaraní. Každá domácnosť do 4 osôb má nárok na 1ks 120l nádoby a následne o jednu nádobu viac na každú i začatú osobu nad 4 obyvateľov.

**§ 8**

**Zníženie poplatku**

1. Obec na základe písomnej žiadosti poplatok zníži podľa najnižšej sadzby za obdobie, za ktoré poplatník správcovi dane preukáže na základe podkladov, že viac ako **90** dní v zdaňovacom období sa nezdržiava alebo sa nezdržiaval na území obce Pastovce.
2. Podkladmi pre zníženie poplatku sú hodnoverné doklady, z ktorých jednoznačne vyplýva počet dní pobytu poplatníka mimo obce Pastovce, a to :
3. potvrdenie študentského domova alebo internátu o ubytovaní
4. pri práci vykonávanej mimo územia obce alebo SR potvrdenie zamestnávateľa o zamestnaní spolu s potvrdením alebo dokladom o ubytovaní.
5. V prípade, že doklad podľa ods. 2/ nie je v slovenskom alebo českom jazyku, je potrebné k dokladom predložiť aj preklad, pričom sa nevyžaduje úradný preklad. Doklad nie je možné nahradiť čestným vyhlásením poplatníka.
6. Ak si v zdaňovacom období poplatník neuplatní nárok na zníženie poplatku do 31.12. príslušného kalendárneho roka podaním žiadosti a v tejto lehote nepredloží príslušné doklady podľa ods. 2/, nárok na zníženie poplatku za toto obdobie zaniká.

**§ 9**

**Odpustenie poplatku**

1. Obec na základe písomnej žiadosti poplatok odpustí za obdobie, za ktoré poplatník správcovi dane preukáže na základe podkladov, že viac ako 90 dní v zdaňovacom období sa nezdržiava alebo sa nezdržiaval na území obce Pastovce.
2. Podkladmi pre odpustenie poplatku sú hodnoverné doklady, z ktorých jednoznačne vyplýva počet dní pobytu poplatníka mimo obce Pastovce a to :
3. potvrdenie nápravno-výchovného zariadenia o výkone väzby alebo trestu
4. potvrdenie zariadenia poskytujúceho služby zdravotnej starostlivosti pobytovou formou
5. potvrdenie zariadenia poskytujúceho sociálne služby pobytovou formou
6. V prípade, že doklad podľa ods. 2/ nie je v slovenskom alebo českom jazyku, je potrebné k dokladom predložiť aj preklad, pričom sa nevyžaduje úradný preklad. Doklad nie je možné nahradiť čestným vyhlásením poplatníka.
7. Ak si v zdaňovacom období poplatník neuplatní nárok na odpustenie poplatku do 31.12. príslušného kalendárneho roka podaním žiadosti a v tejto lehote nepredloží príslušné doklady podľa ods. 2/, nárok na odpustenie poplatku za toto obdobie zaniká.

**§ 10**

**Postup obce proti tvrdosti zákona**

Obec môže na základe žiadosti poplatníka na zmiernenie alebo odstránenie tvrdosti zákona vyrubený poplatok znížiť alebo odpustiť rozhodnutím.

**§ 11**

**Zrušovacie ustanovenie**

Týmto VZN sa zrušuje Všeobecne záväzné nariadenie Obce Pastovce č. 4/2020.

**§ 13**

**Záverečné ustanovenie**

Obecné zastupiteľstvo v Pastovciach sa uznieslo na vydaní tohto VZN na svojom zasadnutí dňa 22. 10. 2021 uznesením č. 33/B/3/2021 a toto VZN nadobúda účinnosť dňom 1. 1. 2022.

 starosta obce

Vyvesené: 23.10.2021

Zvesené: 7.11.2021